KIRJALLINEN KYSYMYS E-1988/03 esittäjä(t): Daniel Varela Suanzes-Carpegna (PPE-DE) komissiolle. Kalatalousalan yhteisyritysten rahoitus.



Virallinen lehti nro 051 E , 26/02/2004 s. 0174 - 0175



KIRJALLINEN KYSYMYS E-1988/03 esittäjä(t): Daniel Varela Suanzes-Carpegna (PPE-DE) komissiolle (16. kesäkuuta 2003) Aihe: Kalatalousalan yhteisyritysten rahoitus Viime joulukuussa hyväksytyn yhteisen kalastuspolitiikan uudistamisen jälkeen yhteisyrityksien kalatalouden ohjauksen rahoitusvälineestä saama tuki päättyy vuoden 2004 lopussa. Euroopan komission mukaan EU on kelpuuttanut eurooppalaisen yksityissektorin tukimekanismeihin kolmansissa maissa 2 400 miljoonaa euroa, joista kalatalousala voisi saada osansa. 1. Voisiko komissio kertoa, mistä nämä eurooppalaiselle yksityissektorille kolmansissa maissa suunnatut varat ovat peräisin? 2. Voisiko komissio ilmoittaa milloin, minkä menettelyn kautta ja millä ehdoilla EU:n kalatalousala voi saada näitä tukia? 3. Yhteisyritykset ovat arvokkaita kehitysyhteistyön välineitä kolmansissa maissa. Niiden avulla luodaan myös työpaikkoja ja vaurautta yhteisön kalatalousalalla ja alasta erittäin riippuvaisilla EU:n tavoitealueilla 1. Voisiko Euroopan komissio kertoa, harkitseeko se vielä mahdollisuutta säilyttää yhteisyritysten tuen kalatalouden ohjauksen rahoitusvälineessä vuoden 2004 jälkeen joko nykyisten kalastussopimusten yhteydessä tai niiden ulkopuolella ottaen huomioon, että 78 prosenttia yhteisyrityksistä sijaitsee kolmansissa maissa, joiden kanssa EU ei ole tehnyt kalastussopimusta? Franz Fischlerin komission puolesta antama vastaus (9. heinäkuuta 2003) Yhteisö selä Afrikan, Karibian ja Tyynenmeren (AKT) valtiot ovat sopineet Cotonoussa 23. kesäkuuta 2000 allekirjoitetun AKT:n ja EY:n välisen kumppanuussopimuksen mukaisesti antavansa AKT-maiden ja Euroopan yksityissektorin sekä kaupallisesti hallinnoidun julkisen sektorin käyttöön 2,2 miljardin euron suuruisen sijoitusrahaston. Lisäksi yhteisön ja Välimeren alueen, Latinalaisen Amerikan sekä Etelä- ja Kaakkois-Aasian kehitysmaiden välisen yhteistyön puitteissa on perustettu muita sijoitusrahastoja. Euroopan investointipankki (EIP) on hoitanut investointikehykseksi kutsuttua AKT-EY-rahastoa Cotonoun sopimuksen tosiasiallisesta voimaantulosta 1. huhtikuuta 2003 alkaen. Rahasto mahdollistaa AKT-maihin tehtävien investointien taloudellisen tukemisen lainoilla, oman pääoman ehtoisilla sijoituksilla ja takuilla. Rahasto voi myös tietyin ehdoin rahoittaa julkisia yrityksiä, infrastruktuureja ja erityisehdoin yksityisiä hankkeita. Investointikehys vastaa yksityissektorin anomuksiin. Sen varoja ei näin ollen ole varattu tietyille erityisille maille tai aloille. Koska kalatalousala on kuitenkin AKT-maissa tärkeää tuotanto- ja kauppatoimintaa, on luonnollista, että tällä alalla toimiva yksityissektori voisi käyttää osan tästä rahoituskehyksestä. EIP:ltä saa tietoa rahoituksen saamiseen liittyvistä menettelytavoista ja kelpoisuusvaatimuksista. EIP voi toimia samalla suoraan ja epäsuorasti kumppaneinaan sekä eurooppalaisten että AKT-maista peräisin olevien kumppanuusrahoituslaitosten verkon kautta. Etenkin eurooppalaisten kalatalousalan yritysten rahoituksen saannin osalta komissio kehittää parhaillaan läheisessä yhteistyössä EIP:n ja muiden yksityissektorin kehitystä tukevien välineiden kanssa sektorilla tietoisuuden lisäämiseen tähtäävää politiikkaa, jonka tarkoituksena on erityisesti suosia AKT-maihin tehtäviä investointeja. Kuten parlamentin jäsen muistuttaa, yhteisyritysten perustamiseen myönnetyt tuet on vahvistettu asetuksessa (EY) N:o 2369/2002(1). Komissio ei näin ollen voi tässä vaiheessa ilmaista, miten tukikelpoisuusperusteet kehittyvät asetuksessa ilmoitetun aikarajan eli 31. joulukuuta 2004 jälkeen. (1) Neuvoston asetus (EY) N:o 2369/2002, annettu 20. joulukuuta 2002, kalatalousalan rakenteellisia toimia koskevista yksityiskohtaisista säännöistä ja edellytyksistä annetun asetuksen (EY) N:o 2792/1999 muuttamisesta (EYVL L 358, 31.12.2002).